b'\n_START_ARTICLE_\nZambruvas\n_START_SECTION_\nGeografija\n_START_PARAGRAPH_\nMiestas \xc4\xafsik\xc5\xabr\xc4\x99s Mazovijos Vysokio auk\xc5\xa1tumoje, 115-133 m auk\xc5\xa1tyje vir\xc5\xa1 j\xc5\xabros lygio. Apie 3,5 km nuo miesto yra 1996 m. \xc4\xafkurtas, 60,80 ha ploto Grabuvkos mi\xc5\xa1ko draustinis. Draustinyje daugiausiai auga skroblai ir paprastasieji \xc4\x85\xc5\xbeuolai. Taip pat netoli miesto yra Dembove Gur\xc5\xb3 mi\xc5\xa1ko draustinis, priklausantis \xc4\x8cervoni Buro mi\xc5\xa1kui. 2002 m. miesto plotas buvo 19,02 km\xc2\xb2, i\xc5\xa1 kuri\xc5\xb3 76\xc2\xa0% neu\xc5\xbestatyti plotai, 2\xc2\xa0% mi\xc5\xa1kai ir 22\xc2\xa0% pastatai ir vandens telkiniai. Miestas sudaro 2,59\xc2\xa0% visos Zambruvo apskrities ploto. Mieste yra 11 seni\xc5\xabnij\xc5\xb3. Rytuose miestas ribojasi su Vola Zambrovskos kaimu ir vakaruose su Nagurki Jablono kaimu. Mieste da\xc5\xbeniausiai vyrauja \xc5\xbeemyninis klimatas su \xc5\xa1iltomis vasaromis.\n_START_SECTION_\nPavadinimo kilm\xc4\x97\n_START_PARAGRAPH_\nMiesto pavadinimas kil\xc4\x99s nuo senovi\xc5\xa1ko lenk\xc5\xb3 kalbos \xc5\xbeod\xc5\xbeio Z\xc4\x85br, kas rei\xc5\xa1kia vieta, kurioje renkasi stumbrai. Tod\xc4\x97l ir Zambruvo miesto herbe ir Zambruvo miesto v\xc4\x97liavoje pavaizduotas stumbras.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 ra\xc5\xa1ytiniuose \xc5\xa1altiniuose gyvenviet\xc4\x97 pamin\xc4\x97ta XIII a. am\xc5\xbeiuje, 1283 m. gegu\xc5\xbe\xc4\x97s 4 d., kai buvo \xc4\xafkurta Zambruvo \xc5\xa0v\xc4\x8d. Trejyb\xc4\x97s parapija. Iki 1430 m. gyvenviet\xc4\x97 priklaus\xc4\x97 Mazovijos kunigaik\xc5\xa1\xc4\x8diams ir tur\xc4\x97jo Kulmo miesto teises, kurias 1538 m. \xc4\xaftvirtino karalius \xc5\xbdygimantas Senasis. Mazovijai tapus Lenkijos karalyst\xc4\x97s dalimi miestas tapo karaliaus nuosavybe. Pertvarkius Mazovijos kra\xc5\xa1to \xc5\xa1iaur\xc4\x97s ryt\xc5\xb3 administracin\xc4\xaf paskirstym\xc4\x85, miestas tapo centru vienos i\xc5\xa1 4 apskri\xc4\x8di\xc5\xb3, kurios anks\xc4\x8diau priklaus\xc4\x97 istorin\xc4\x97ms Lom\xc5\xbeos \xc5\xbeem\xc4\x97ms. Apskrities centru buvo nuo 1443 m. iki 1795 met\xc5\xb3. XV a. pabaigoje ir XVI a. prad\xc5\xbeioje miestas spar\xc4\x8diai vyst\xc4\x97si ir tapo kra\xc5\xa1to prekybos ir kult\xc5\xabros centru. Per XVII a. vykus\xc4\xaf \xc5\xa1ved\xc5\xb3 tvan\xc4\x85 miestas buvo labai sugriautas. Nuo 1795 m. iki 1807 m. miestas buvo Pr\xc5\xabsijos karalyst\xc4\x97s Naujosios Ryt\xc5\xb3 Pr\xc5\xabsijos valdose. Nuo 1807 m. iki 1815 m. Var\xc5\xa1uvos kunigaik\xc5\xa1tyst\xc4\x97je. Nuo 1815 m. iki 1914 m. Rusijos imperijos, Lenkijos Kongreso karalyst\xc4\x97s, Lom\xc5\xbeos gubernijos valdose. 1870 m. i\xc5\xa1 miesto buvo atimtos miesto teis\xc4\x97s ir sugra\xc5\xbeintos tik 1919 metais. 1893 m. mieste atidaryta Zambruvo gele\xc5\xbeinkelio stotis. 1939 m. mieste gyveno apie 7,500 gyventoj\xc5\xb3, i\xc5\xa1 kuri\xc5\xb3 apie 50\xc2\xa0% buvo \xc5\xbeydai. Nuo XIX a. aplink miest\xc4\x85 buvo \xc4\xafsik\xc5\xabr\xc4\x99 \xc4\xafvair\xc5\xabs kariniai poligonai. Tarpukariu mieste veik\xc4\x97 dvi karo mokyklos. Prasid\xc4\x97jus II pasauliniam karui, \xc4\xafsiver\xc5\xbeimo \xc4\xaf Lenkij\xc4\x85 metu, 1939 m. rugs\xc4\x97jo 10-13 dienomis vyko m\xc5\xab\xc5\xa1is d\xc4\x97l miesto tarp Vermachto ir Lenkijos kariuomen\xc4\x97s. 1939 m. rugs\xc4\x97jo 13 d. miestas buvo galutinai u\xc5\xbeimtas. Kit\xc4\x85 dien\xc4\x85 vokie\xc4\x8diai mieste su\xc5\xa1aud\xc4\x97 apie 200 lenk\xc5\xb3 karinink\xc5\xb3. Vykdydami Molotovo-Ribentropo pakto susitarim\xc4\x85 vokie\xc4\x8diai rugs\xc4\x97jo pabaigoje perdav\xc4\x97 miest\xc4\x85 Taryb\xc5\xb3 S\xc4\x85jungai. 1939-1941 m. miestas buvo Baltarusijos TSR, Balstog\xc4\x97s srities, Zambruvo rajono centras. At\xc4\x97jus sovietams prasid\xc4\x97jo masin\xc4\x97s miesto gyventoj\xc5\xb3 deportacijos \xc4\xaf Sibir\xc4\x85. 1941-1944 m. miestas priklaus\xc4\x97 Tre\xc4\x8diajam Reichui. Vokie\xc4\x8di\xc5\xb3 okupacijos metais mieste veik\xc4\x97 \xc5\xbeyd\xc5\xb3 getas ir politini\xc5\xb3 kalini\xc5\xb3 kal\xc4\x97jimas. \xc5\xbdyd\xc5\xb3 getas buvo panaikintas 1943 m. saus\xc4\xaf ir visi miesto \xc5\xbeydai buvo i\xc5\xa1si\xc5\xb3sti \xc4\xaf Au\xc5\xa1vic\xc4\x85. 1944 m. rugpj\xc5\xabt\xc4\xaf miest\xc4\x85 u\xc5\xbe\xc4\x97m\xc4\x97 Raudonosios armijos II Baltarusijos fronto kareiviai. 1946 m. mieste gyveno 4,130 gyventoj\xc5\xb3. Per kar\xc4\x85 apie 43\xc2\xa0% miesto buvo sugriauta. 1953 m. \xc4\xafkurta miesto futbolo ekipa Olimpia Zambr\xc3\xb3w. 1954 m. mieste pastatyta tekstil\xc4\x97s gamykla, kurioje dirbo apie 3,000 \xc5\xbemoni\xc5\xb3. 1954-1975 m. miestas buvo apskrities centras. 1991 m. miestas atskirtas nuo Zambruvo vals\xc4\x8diaus. 1986 m. lapkri\xc4\x8dio 1 d. \xc4\xafkurta Zambruvo \xc5\xa0v. Dvasios parapija. 1992 m. lapkri\xc4\x8dio 29 d. \xc4\xafkurta Zambruvo \xc5\xa0v. Juozapo parapija. 1999 m. sausio 1 d. miestas ir v\xc4\x97l tapo Zambruvo apskrities centru.'